RESOLUCIÓN do 4 de agosto de 2011 pola que se acorda darlle publicidade ao convenio interadministrativo de colaboración entre a Consellería de Medio Ambiente, Territorio e Infraestruturas e o organismo autónomo Augas de Galicia, para a explotación das redes de control de substancias perigosas en augas continentais superficiais e en augas costeiras e de transición.
Augas de Galicia — III. Outras disposicións — 19/08/2011

O artigo 9 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, prevé que os órganos pertencentes a distintas entidades públicas poderán levar a cabo encomendas de xestión intersubxectivas, que se articularán por medio de convenios interadministrativos de colaboración.
Ao abeiro desta disposición, con data do 14 de xuño, foi asinado un convenio interadministrativo, no cal se articula a encomenda de xestión para o establecemento das condicións que rexerán as relacións entre o organismo autónomo Augas de Galicia e a Consellería de Medio Ambiente, Territorio e Infraestruturas, actuando esta última a través do Laboratorio de Medio Ambiente de Galicia, dependente da Secretaría Xeral de Calidade e Avaliación Ambiental (en diante SXCAA), para a explotación das redes de control de substancias perigosas en augas continentais superficiais e en augas costeiras e de transición na Demarcación Hidrográfica de Galicia-Costa.
Como queira que o número 3 do artigo 9 da Lei 16/2010, do 17 de decembro, exixe para a plena efectividade deste instrumento de colaboración a publicación no Diario Oficial de Galicia do contido mínimo exixido polo artigo 8 da mesma norma, e en virtude das facultades que teño concedidas,
Facer pública a sinatura do convenio interadministrativo de colaboración entre a Consellería de Medio Ambiente, Territorio e Infraestruturas e o organismo autónomo Augas de Galicia para a explotación das redes de control de substancias perigosas en augas continentais superficiais e en augas costeiras e de transición, co contido mínimo que figura como anexo desta resolución.
Santiago de Compostela, 4 de agosto de 2011.
Primeiro. Actividade e alcance a que se refire.
O obxecto do convenio interadministrativo de colaboración é unha encomenda de xestión, de conformidade co artigo 9 da Lei 16/2010, do 17 de decembro, para o establecemento das condicións que rexerán as relacións entre o organismo autónomo Augas de Galicia e a Consellería de Medio Ambiente, Territorio e Infraestruturas, actuando esta última a través do Laboratorio de Medio Ambiente de Galicia, dependente da SXCAA, para a explotación das redes de control de substancias perigosas en augas continentais superficiais e en augas costeiras e de transición na Demarcación Hidrográfica de Galicia-Costa.
Segundo. Natureza da xestión encomendada.
Esta encomenda de xestión ten natureza administrativa e rexe na súa interpretación e no seu desenvolvemento o ordenamento xurídico-administrativo.
Terceiro. Prazo de vixencia e supostos en que procede a finalización anticipada da encomenda ou a súa prórroga.
A encomenda de xestión estenderá a súa vixencia ata o 30 de novembro de 2013 e pode ser prorrogada de forma expresa mediante a subscrición da oportuna addenda ao convenio interadministrativo subscrito.
A encomenda poderá ser resolta anticipadamente, nos supostos de incumprimento total ou parcial dalgunha das súas cláusulas, de mutuo acordo das partes e polo transcurso do tempo estipulado sen que se teñan realizadas as actividades acordadas.